Kurya n iẓẓlmḍ

Kurya n Izzlmḍ s ism nns igan amaddud Tagduda Tanjmawt n mddn n Kurya. Tga yat tmazirt illan ɣ Wasya n usammr. Tumẓ azgn aẓlmaḍ n Tgzirt n Kurya, tsɣummr Ccinwa d Rusya mayann ɣ tsga nns n iẓẓlmḍ ɣilli ɣ zrayn isaffn n Yalu (Amnuk) d Tumn, Kurya n Iffus ɣ iffus nns ibḍu tnt iɣrɣr war amrig n Kurya. 

Iwtta itaramn n tmazirt iga tn Ill Awraɣ, izdma iwtta n usammr iga tn Ill n Jabun. Kurya n Izzlmḍ, zun d nit takniwt nns n iffus, ar tettini mas d nttat ad igan tanbaḍt da issugrn d xtalli igan waẓ i tgzirt akkʷ d tgzirin llanin tama nns. Byungyan ad igan tamaẓunt nns d tɣrmt nns mqqurt.

Kurya n Izzlmḍ tga yat tnbaḍt tanayant tadiktaturt kra illan ar ittsutul f twja n Kim. Tanmila n Amnisti ar tettini is d tamazirt ad ad dar akkʷ ixʷcn uzmmim n izrfan n ufgan sul uggar n tmizar yaḍnin n umaḍal. 

S umaddud, Kurya n Izzlmḍ tga "tagduda tanamunt idrfin" ɣ ar ittili ufran adimuqrati; macc, ɣwilli ttmnadnin ɣayad sɣ bṛṛa ar ttinin is d ufran ad iga amrkkʷid, tettgli yad tyafut nns s yat tɣarast irwasn xtalli n tamunt Tasubyant. 

Akabaṛ n itrrasn n Kurya ad igan akabaṛ da ittnbaḍn ɣ Kurya n izzlmḍ. Sɣ dar imnni wis kṛaḍ n udustur, taydyulujit n uwank tbidd f Ukimilsungism d ukimjongilism. 

Tiyafutin nna nyafnin gant win uwank s izɣiwn n tsbbabt da issftu uwank s ixf nns niɣ d s urtan n tgrgurt. Tuggt n tnufa zun d tasnijjit, tiɣri, tazdduɣt, d usnulfu n utci, saw tsnil asn tnbaḍt niɣ ar tnt tsala nttat nit.

Kurya n Iẓẓlmḍ tḍfaṛ tasrtit n "Sungun" nɣ tin "tsrdast ad izwurn". Tasrtit ad ar tsrus ɣ udɣar izwurn tasrdast n mddn n Kurya. Tili dars tacrcamt taɣʷrmyant. Tasrdast nns imṛcn gis 1.28 mlyun n utrras, tg tis kkuẓt ɣ umaḍal s tiddi nns. 

Kurya n iẓẓlmḍ tkcm ɣ gr tamttiwin munnin ɣ 1991. Tmun ula d umussu n ɣwilli ur ar ttittinin, G77, d Unmuggar asgawan n ASEAN.

 Tisaɣulin 
Taggayt: Timizar n Wasya